[image: Kuldigas novads2]KULDĪGAS NOVADA PAŠVALDĪBAS
PIRMSSKOLAS IZGLĪTĪBAS IESTĀDE 
„BITĪTE”
__________________________________________________________________________
IZM reģ. nr. 4101903272, adrese Parka iela 22, Kuldīga, Kuldīgas nov., LV – 3301, tālr.63320467,   
e-pasts bd.bitite@kuldiga.lv, www.bitite.kuldiga.lv

Apstiprināts 
ar Kuldīgas novada pašvaldības PII “Bitīte”
vadītājas L.Megnes 
[bookmark: _GoBack]    Rīkojumu Nr. BITĪTE/1.21/26/43  no 15.09.2026.

                                               
Darba kārtība, kā aizvieto promesošu darbinieku 
Kuldīgas novada pašvaldībā PII “Bitīte”
Izdoti saskaņā ar Valsts pārvaldes likuma 33.pantu


1.Vispārīgie jautājumi
1.1. Kārtība nosaka pirmsskolas izglītības iestādes (turpmāk – Iestāde) darbinieku aizvietošanas organizēšanu darbinieka īslaicīgas vai ilgstošas prombūtnes laikā, aizvietošanas saskaņošanu, uzskaiti un darba samaksas principus.
1.2.Kārtības mērķis ir:
· nodrošināt nepārtrauktu un kvalitatīvu Iestādes darbību;
· nodrošināt pirmsskolas izglītības programmas īstenošanu;
· nodrošināt bērnu drošību, uzraudzību un labbūtību;
· nodrošināt taisnīgu un pārskatāmu darbinieku aizvietošanas organizēšanu;
· nodrošināt aizvietošanas darba un darba samaksas korektu uzskaiti.
1.3.Kārtība attiecas uz Iestādes pedagogiem, pedagogu palīgiem, administrācijas, saimnieciskajiem, tehniskajiem un citiem darbiniekiem.

1.4.Darbinieku aizvietošanu organizē Iestādes vadītājs vai viņa pilnvarota persona, ievērojot darbinieka kvalifikāciju, darba līgumu, amata aprakstu, noteikto darba laiku, bērnu drošības intereses un Iestādei pieejamos finanšu līdzekļus.

1.5.Aizvietošanu organizē saskaņā ar Darba likumu, Izglītības likumu, Valsts un pašvaldību institūciju amatpersonu un darbinieku atlīdzības likumu, Ministru kabineta noteikumiem par pedagogu darba samaksu un citiem spēkā esošajiem normatīvajiem aktiem.


2.Aizvietošanas organizēšanas principi
2.1.Saņemot informāciju par darbinieka prombūtni, Iestādes vadītājs vai pilnvarotā persona izvērtē: 
·  prombūtnes paredzamo ilgumu;
·  nepieciešamību nodrošināt tūlītēju aizvietošanu;
·  darbinieku darba grafikus un noslodzi;
·  bērnu drošības un uzraudzības prasības;
·  izglītības procesa nepārtrauktību;
·  darba laika un atpūtas laika prasības;
·  aizvietošanai pieejamo finansējumu.
2.2.Aizvietošanu pēc iespējas organizē šādā secībā: 
· pārplānojot darba organizāciju, ja tas neietekmē bērnu drošību un izglītības procesa kvalitāti;
· piedāvājot aizvietošanu citam atbilstošas kvalifikācijas Iestādes darbiniekam;
·  nepieciešamības gadījumā piesaistot citu atbilstošas kvalifikācijas darbinieku;
·  ilgstošas prombūtnes gadījumā pieņemot darbā darbinieku uz prombūtnē esošā darbinieka aizvietošanas laiku.
2.3.Ja vairākiem darbiniekiem ir atbilstoša kvalifikācija un iespēja veikt aizvietošanu, Iestāde pēc iespējas ievēro vienmērīgas aizvietošanas principu.

3.Iestādes vadītājas aizvietošana:
3.1. Iestādes vadītājas prombūtnes laikā  viņas pienākumus papildus saviem tiešajiem pienākumiem pilda Iestādes vadītājas vietnieks izglītības jomā.

3.2.Aizvietotājam aizvietošanas periodā ir tiesības parakstīt dokumentus un pieņemt lēmumus iestādes vadītājas kompetences ietvaros, ciktāl tas nav pretrunā ar ārējiem normatīvajiem aktiem un deleģējumu.


4.Pedagogu aizvietošana
4.1. Prombūtnē esošu pirmsskolas pedagogu drīkst aizvietot persona, kurai ir tiesības strādāt attiecīgajā pedagoga amatā atbilstoši normatīvajos aktos noteiktajām izglītības un profesionālās kvalifikācijas prasībām.
4.2.Skolotāja palīgs vai cits tehniskais darbinieks nevar tikt uzskatīts par pirmsskolas pedagoga aizvietotāju izglītības programmas īstenošanā, ja persona neatbilst normatīvajos aktos noteiktajām pedagoga kvalifikācijas prasībām.
4.3.Ja promesoša pedagoga aizvietošana turpinās ilgāk par vienu mēnesi, pedagogam veic tarifikāciju normatīvajos aktos noteiktajā kārtībā.
4.4.Aizvietošanas stundas uzskaita atsevišķi no pedagoga pamata tarificētās slodzes.
4.5.Pedagoga kopējā tarificētā darba slodze nedrīkst pārsniegt normālo nedēļas darba laiku, neskaitot promesoša pedagoga aizvietošanu. Vienlaikus, organizējot aizvietošanu, Iestādes vadītājs nodrošina Darba likumā noteikto darba un atpūtas laika prasību ievērošanu.
4.6.Iestādes vadītājs, vadītāja vietnieks, skolotājs mentors un citas personas, kurām normatīvie akti paredz šādas tiesības, pedagoģisko darbu papildus saviem amata pienākumiem veic normatīvajos aktos noteiktajā apjomā un kārtībā.

5. Skolotāju palīgu un citu darbinieku aizvietošana
5.1. Skolotāja palīga, apkopēja, virtuves darbinieka, saimnieciskā darbinieka un cita tehniskā vai administratīvā darbinieka prombūtnes gadījumā Iestādes vadītājs izvērtē, vai pienākumus iespējams: 
· īslaicīgi pārdalīt starp citiem darbiniekiem;
· noteikt citam darbiniekam kā papildu pienākumus;
·  nodrošināt, pieņemot darbā aizvietotāju uz noteiktu laiku.
5.2.Darbiniekam var uzdot tikai tādus aizvietojamā darbinieka pienākumus, kuru veikšanai viņam ir nepieciešamās zināšanas, prasmes, apmācība un, ja nepieciešams, normatīvajos aktos noteiktā kvalifikācija.
5.3.Nedrīkst uzdot darbiniekam veikt tādus pienākumus, kuru izpilde bez nepieciešamās kvalifikācijas, apmācības vai veselības pārbaudes var radīt apdraudējumu bērniem, darbiniekam vai citām personām.
5.4.Ja darbinieks papildus saviem tiešajiem amata pienākumiem aizvieto prombūtnē esošu darbinieku vai pilda citus papildu pienākumus, darba samaksu nosaka saskaņā ar attiecīgajā periodā spēkā esošajiem normatīvajiem aktiem, Iestādes dibinātāja noteikto darba samaksas kārtību un Iestādes vadītāja rīkojumu.
5.5.Kuldīgas novada pašvaldības PII “Bitīte” nosakot piemaksu darbiniekam, kurš papildus saviem tiešajiem amata pienākumiem aizvieto prombūtnē esošu darbinieku vai pilda citus pienākumus, ievēro spēkā esošos normatīvajos aktos noteiktos piemaksu ierobežojumus

6.Aizvietošanas noformēšana un uzskaite
6.1. Aizvietošanu noformē Iestādes vadītājas noteiktajā kārtībā, nepieciešamības gadījumā izdodot rīkojumu, veicot izmaiņas darba grafikā, tarifikācijā atbilstoši aizvietošanas veidam un ilgumam.
6.2.Rīkojumā par aizvietošanu norāda: 
· aizvietojamo darbinieku vai amatu;
· aizvietotāju;
·  aizvietošanas periodu;
·  darba samaksas vai piemaksas noteikšanas pamatu, pamatojoties uz Valsts un pašvaldību institūciju amatpersonu un darbinieku atlīdzības likumu
·  citus nepieciešamos nosacījumus.
6.3. Par pedagogu aizvietošanu veic faktiski nostrādāto aizvietošanas stundu uzskaiti.
6.4. Ārkārtas situācijā Iestādes vadītājai ir tiesības operatīvi mainīt darbinieku darba organizāciju, ievērojot normatīvo aktu prasības un bērnu intereses.

7. Ilgstoša darbinieka prombūtne
7.1. Ja ir zināms, ka darbinieka prombūtne būs ilgstoša, Iestādes vadītāja izvērtē nepieciešamību pieņemt darbā aizvietotāju uz noteiktu laiku.
7.2.Darba līgumā ar aizvietotāju norāda darba tiesisko attiecību termiņu vai apstākli, ar kura iestāšanos darba tiesiskās attiecības izbeidzas, atbilstoši Darba likuma prasībām.

8.Noslēguma jautājumi
8.1.Ar šo kārtību darbiniekus iepazīstina pret parakstu e-klasē un tehnisko darbinieku kopsapulcē.

